



М О Т И В И

Процедурата за постигане на споразумение е инструмент, който се използва в практиката на ЕК и на редица държави-членки, за да се ускори приемането на крайния акт по производства за установяване на нарушения. Въвеждането на тази процедура бе една от препоръките на ОИСР по отношение на Закона за защита на конкуренцията (ЗЗК). 
С новата разпоредба на чл. 74а (Нов – ДВ, бр. 95 от 2025 г. , в сила от 7.11.2025 г.) Законът за защита на конкуренцията (ЗЗК) предвиди, че до изтичане на срока по чл. 74, ал. 2 ответна страна може да подаде искане за постигане на споразумение, което съдържа потвърждение на нарушението или отказ от оспорване на участие в него. Предвиди също така процедурата за постигане на споразумение да се урежда с правила, приети от Комисията за защита на конкуренцията.
Предвид това е необходимо приемането на детайлна уредба на института на споразумение по чл. 74а от ЗЗК и на процедурата за неговото прилагане. 
Проектът на Правила за определяне на условията и реда за постигане на споразумение с Комисията по производства по установяване на нарушения и налагане на санкции по глави трета и четвърта от ЗЗК и по чл. 101 и 102 от ДФЕС (Правилата) отговаря на тези задачи, като регламентира подробно и цялостно процедурата по споразумение, при което гарантира прозрачността на политиката на Комисията по провеждане на процедурата по споразумение, както и правната сигурност за предприятията – участници в процеса. 
Целта на процедурата за постигане на споразумение е да осигури процесуална икономия, чрез по-ефективно използване на ресурсите на КЗК и насочване на усилията й към предотвратяването и прекратяването на най-съществените нарушения на конкуренцията, като дава възможност на Комисията да приеме решението си в по-кратък срок и в съответствие с обществения интерес, свързан с откриването на нарушения и започването на по-голям брой производства, използвайки наличните ресурси. Интересът на ответната страна в производството пред КЗК за участие в тази процедура се изразява в спестяването на разходи, произтичащи от водене на потенциално неуспешно съдебно дело, както и в намаляването на размера на санкцията за извършеното нарушение. 
Проектът на Правилата урежда всички етапи на процедурата по споразумение – от иницииране на процеса, през възможните хипотези на развитие до приключването на този процес с постигане на споразумение по чл.74а от ЗЗК или приключване на производството по общия ред, при непостигане на разбирателство между КЗК и предприятието относно основните положения във връзка с установеното от Комисията нарушение. Детайлното описание на всички процедурни етапи и стъпки създава правна сигурност за страните и гаранции за упражняване на техните права. 
Основните принципи, върху които са изградени Правилата са: 
Принципът на служебното начало - характерен принцип за производствата пред административните органи, а оттам и на производствата по установяване на нарушения на конкуренцията. Правото на административния орган да действа служебно се отнася и за процедурата по постигане на споразумение. Това означава, че Комисията установява служебно фактите по административното производство и определя средствата и обхвата на доказателствата;
Принципът на доброволност - процедурата за постигане на споразумение е дискреционна и доброволна. Комисията няма задължение да започва преговори за постигане на споразумение, когато такова искане е подадено от предприятие, което е обект на проучване, нито предприятието има право на такива преговори. Ответните страни не са задължени да участват в процедура за постигане споразумение, когато такава бъде предложена от Комисията, нито да сключват споразумение, в резултат на тази процедура; 
Принципът на обективната истина - водещ принцип в производството, въз основа на който се изключва възможността за преговори относно параметрите на нарушението (тежест, обхват и продължителност). 
Принципът на устно начало и непосредственост - целта на процедурата по  споразумение е ускоряване и опростяване на производствата за установяване на нарушения по глави трета и четвърта от ЗЗК, което дава приоритет на бързината и ефективността, като признава на устното съгласие съществена роля в рамките на процедурата; 
Принципът на добросъвестност се изразява в задължението на ответната страна по производството да действа добросъвестно и да не участва в никакви действия, насочени към заблуда на Комисията или неоправдано забавяне на процедурата, като следва законно да упражнява правата си;  
Гарантиране	правото на защита - Правото на защита на страната по време на процедурата по споразумение не може да бъде ограничавано. Презумпцията за невиновност се прилага и по отношение на процедурата по споразумение. Изразяването на желанието на страната да участва в процедурата по постигане на споразумение, както по нейна инициатива, така и в отговор на поканата на Комисията, не означава признание от страна на съответното предприятие, че е участвало в нарушение или че е отговорно за него.
[bookmark: _GoBack] Право на информация - За да вземе информирано решение относно подаването на Искане за споразумение, страната има право на достъп до материали, които са от съществено значение за установяване на нарушението по производството, в рамките на обхвата и степента, определени от Правилата, като се взема предвид бързото и ефективно приключване на производството Комисията гарантира, че съответната страна е запозната със своите права и задължения по време на процедурата по постигане на споразумение. На страните се осигурява достъп до материалите в производството при ясно очертан обхват. В допълнение към правото на достъп до материалите по производството, страната има право да бъде информирана за нарушението и за съответните доказателства, за имуществената санкция, която ще бъде наложена, включително нейния минимален и максимален размер; 
Забрана за дискриминация - В случай че прецени, че в конкретно производство е  подходящо да се приложи процедура за споразумение, Комисията следва да покани всички страни по производството, като гарантира, че всички страни, участващи в процедурата за постигане на споразумение, могат да упражнят правото си на информирано съгласие, основано на еднакво ниво на знания; 
Поверителност - Задължението за запазване на поверителността на всяка информация, получена по време на процедурата за споразумение, до приключване на производството, е важен принцип както за Комисията, така и за ответната страна. 
Правилата изрично поясняват, че процедурата по чл. 74а от ЗЗК няма спорен характер и при провеждането ѝ не се обсъжда самото извършване на нарушението, а единствено, с цел освобождаване на ресурс на КЗК и намаляване на разходите за двете страни, се предвижда намаляване на санкцията за предприятието за извършено от него нарушение, срещу признаване на нарушението и отказ от обжалване на участието в него.
Процедурата за постигане на споразумение се основава на очакваната ефективност и икономия на ресурси и по никакъв начин не трябва да се разглежда като отражение на силата на конкретен случай. Следователно не трябва да се правят изводи от желанието или нежеланието на Комисията да участва в такава процедура, както и от желанието или нежеланието на предприятието да участва в съответната процедура за постигане на споразумение.
В Правилата се разглежда и прилагането на института на споразумението по чл. 74а от ЗЗК съвместно с други процедури, уредени в този закон, регламентиращи възможното развитие на производствата по установяване на антитръстови нарушения, като Програмата за освобождаване от санкция или намаляване на санкции при дела за картели (Програмата) и процедурата за поемане на задължения по чл. 75 от ЗЗК. 
Така Програмата и процедурата за постигане на споразумение може да се приложат по едно и също производство и по отношение на едни и същи страни, като в тези случаи намаляването на размера на санкцията при постигане на споразумение ще бъде добавено към намаляването ѝ въз основа на Програмата.  
От своя страна Процедурата за постигане на споразумение се различава по своята същност от процедурата за поемане на задължения, уредена в чл. 75 от ЗЗК, доколкото с решението, с което КЗК одобрява поемането на задължения, не се установява наличието на нарушение. За разлика от това, с решението, прието при постигнато споразумение по чл. 74а от ЗЗК, Комисията установява нарушението и налага съответната санкция. Предвид това тези два правни института не могат да се използват едновременно.

